ຕຳຫລວດ ຈະທັບມ້າງສະສາງ ບ່ອນໂຮມຊຸມນຸມປະທ້ວງ ແຫ່ງສຸດທ້າຍ ໃນຮົງກົງ
ຄຳ​ຕັດສິນ​ຂອງສານ​ສູງ​ ຂອງ​ຮົງ​ກົງ ​ໄດ້​ອະນຸຍາດ​ໃຫ້​ ເຈົ້າ​ໜ້າ​ທີ່​ເຂົ້າ​ທັບ​ມ້າງ ​ສິ່ງ​ກີດຂວາງ​ຕາມ​ຖະໜົນ ​ຫົນທາງ​ ໃນ​ຄຸ້ມ Admiralty ​ຢູ່ໃກ້ໆ​ກັບ​ສຳນັກງານລັດຖະບານນັ້ນ.
ເຈົ້າໜ້າທີ່ຮົງກົງ ກຳລັງຕຽມຕົວທີ່ຈະມ້ຽນມັດສະສາງບໍລິເວນ ປະທ້ວງບ່ອນສຸດທ້າຍທີ່ຍັງເຫລືອຢູ່ນັ້ນ ຊຶ່ງຈະເຮັດໃຫ້ການ ປະທ້ວງເພື່ອປະຊາທິປະໄຕ ທີ່ໄດ້ດຳເນີນມາເປັນເວລາ 2 ເດືອນນັ້ນ ສິ້ນສຸດລົງ ຄຳຕັດສິນຂອງສານສູງຂອງຮົງກົງ ໄດ້ອະນຸຍາດໃຫ້ ເຈົ້າໜ້າທີ່ ເຂົ້າທັບມ້າງສິ່ງກີດຂວາງຕາມຖະໜົນຫົນທາງ ໃນຄຸ້ມ Admiralty ທີ່ເປັນເຂດປະທ້ວງຫຼັກ ຢູ່ໃກ້ໆກັບສຳນັກງານລັດຖະບານນັ້ນ ຄຳຕັດສິນດັ່ງກ່າວໄດ້ຖືກນຳອອກພິມເຜີຍແຜ່ ໂດຍສື່ທ້ອງຖິ່ນ ໃນວັນອັງຄານມື້ນີ້ ທີ່ໄດ້ລາຍງານວ່າ ຕຳຫຼວດຈຳນວນຫຼາຍພັນຄົນ ຈະອອກປະຕິບັດງານ ໃນວັນພະຫັດຈະມານີ້ ເພື່ອມ້າງຄ້າຍຜ້າຕັ້ງຕ່າງໆ ຄຳສັ່ງດັ່ງກ່າວ ພຽງແຕ່ອະນຸຍາດໃຫ້ທັບມ້າງບາງເຂດປະທ້ວງຂອງຄຸ້ມ Admiralty ເທົ່ານັ້ນ ແຕ່ພວກເຈົ້າໜ້າທີ່ຄາດວ່າຈະເກັບກວາດສະຖານທີ່ທັງໝົດ ເພື່ອເປີດທາງຈະລາຈອນ ຄືນໃໝ່ ໜັງສືພິມ  ລາຍງານວ່າ ຕຳຫຼວດຈະທັບມ້າງ ບ່ອນຊຸມ ນຸມປະທ້ວງທີ່ນ້ອຍກວ່າອີກບ່ອນໜຶ່ງ ໃນຍ່ານສູນກາງການຄ້າ Causeway Bay ທີ່ຜູ້ຄົນນິຍົມນັ້ນ ການ ເຄື່ອນໄຫວດັ່ງກ່າວນີ້ ເທົ່າກັບເປັນການປູທາງໄປສູ່ ການປະເຊີນໜ້າກັນຂັ້ນສຸດທ້າຍ ທີ່ອາດເປັນໄປໄດ້ ລະຫວ່າງຕຳຫຼວດແລະພວກປະທ້ວງ ຜູ້ຊຶ່ງ ຜ່ານມາ ແມ່ນໄດ້ປະທະກັນເລື້ອຍໆ ໃນລະຫວ່າງທີ່ຕຳຫລວດພະຍາຍາມ ຈະທັບມ້າງບ່ອນຊຸມນຸມປະທ້ວງນັ້ນ ເວລານີ້ ມີພຽງ ຫຼາຍສິບຄົນເທົ່ານັ້ນ ທີ່ຍັງພາກັນໂຮມຊຸມນຸມປະທ້ວງຢູ່ ຊຶ່ງໃນຄັ້ງນຶ່ງ ໄດ້ມີຈຳນວນຫຼາຍສິບພັນຄົນ ເຂົ້າຮ່ວມຊຸມນຸມກັນປະທ້ວງ ຮຽກຮ້ອງໃຫ້ມີການເລືອກຕັ້ງເອົາຜູ້ນຳສູງສຸດຂອງເມືອງ ຢ່າງເປັນປະຊາທິປະໄຕ ໃນປີ 2017